b'\n_START_ARTICLE_\nJeremiah (strip)\n_START_PARAGRAPH_\nJeremiah (/d\xca\x92\xc9\x9br\xc9\xa8\xcb\x88ma\xc9\xaa.\xc9\x99/) je naslov serije belgijskih stripov avtorja Hermanna Huppna. Spada na podro\xc4\x8dje post-apokalipti\xc4\x8dne znanstvene fantastike, na podlagi stripa pa je bila posneta tudi nekoliko predruga\xc4\x8dena televizijska nadaljevanka. Jeremiah je bil ustvarjen leta 1979 in sicer za nem\xc5\xa1ko revijo Zack, pojavil pa se je tudi v drugih revijah kot so M\xc3\xa9tal Hurlant, Spirou in Politikin Zabavnik. Serial ni dokon\xc4\x8dan in trenutno obstaja 33 epizod v holand\xc5\xa1\xc4\x8dini in v franco\xc5\xa1\xc4\x8dini. Velja za prvi strip, ki ga je Hermann Huppen v celoti (kot risar in pisec) ustvaril sam.\n_START_SECTION_\nVsebina\n_START_PARAGRAPH_\nZgodba se odvija v post-apokalipti\xc4\x8dnem svetu, v \xc4\x8dasu, ko so ZDA ob koncu 20. stoletja zaradi rasnih nemirov med belci in \xc4\x8drnci razpadle v nuklearni dr\xc5\xbeavljanski vojni. Svet, ki se po holokavstu po\xc4\x8dasi prebuja in postavlja na lastne noge, lo\xc4\x8dujejo velike razdalje, pogojujejo pa ga ostanki nekdanje civilizacije. Med temi manj\xc5\xa1imi civiliziranimi \xc5\xbeepi najdemo vse od izoliranih trdnjav z visoko tehnologijo, skritih raziskovalnih laboratorijev, velikih podjetij do rasnih skupnosti v utrjenih mestih ali na varovanih obmo\xc4\x8djih. Te skupnosti se bojujejo med seboj in vplivajo na \xc5\xbeivljenje ostalih, bolj obi\xc4\x8dajnih ljudi, vse skupaj pa spominja na stari divji zahod. Velja zakon najmo\xc4\x8dnej\xc5\xa1ega, izolirane skupnosti, med katerimi poteka le skromna izmenjava, pogosto vodi voditelj, ki zlorablja svojo mo\xc4\x8d. Ta ponorelost Jeremiahovega sveta po drugi strani spominja tudi na te\xc5\xbeave na\xc5\xa1ega lastnega sveta._NEWLINE_Serial o Jeremiahu se za\xc4\x8dne s prikazom pokola Jeremiahove skupnosti, za mladeni\xc4\x8da Jeremiaha pa \xc5\xbee v prvi epizodi poskrbi Kurdy Malloy. V kasnej\xc5\xa1ih epizodah se ob mladem, a \xc5\xbee odraslem Jeremiahu ponovno pojavi tudi Jeremiahova teta Marta, puritanska in nekoliko licemerska gospa, ki je pogosto v sporu s Kurdyjem. Jeremiah in Kurdy skupaj potujeta po de\xc5\xbeeli, sprejemata nenavadne zaposlitve in se vpletata v razli\xc4\x8dne afere. V tej dvojici je Jeremiah bolj plemenit, zato se pogosto odlo\xc4\x8di pomagati drugim ljudem. Pravi\xc4\x8dni\xc5\xa1ki Jeremiah tako lahko dobi celo vite\xc5\xa1ko podobo. Jeremiah namre\xc4\x8d izhaja iz skupnosti, kjer je po\xc5\xa1tenje nekaj veljalo, in ko iz sveta naivnosti postopoma odra\xc5\xa1\xc4\x8da v kruti svet, kljub nekaterim moralnim izzivom v katere se zaplete (uboj \xc4\x8dloveka, kraja), ostaja pozitiven lik, ki ohranja nek poseben \xc4\x8dut za moralno. Kurdy Malloy je po drugi strani cinik irskega porekla, samotar na muli, s \xc4\x8delado, dolgo kitko in veri\xc5\xbeico z napisom Mother (mati). Je poln ukan in nagel na revolverju. Je brez moralnega \xc4\x8duta, oportunist, nikoli ni jasno ali bi mu verjeli ali ne, po Hermannu je Kurdy tip \xc4\x8doveka, ki bi bil za dobro pla\xc4\x8dilo sposoben ubiti tudi svojega prijatelja Jeremiaha. V serialu se sicer pojavlja \xc5\xa1e ve\xc4\x8d izrazitih in dobro dodelanih zna\xc4\x8dajev, npr. nevarni, pokvarjeni, zarotni\xc5\xa1ki, hladnokrvni Kurdyjev znanec - pla\xc4\x8danec Stonebridge, umetnik- \xc4\x8darodej Pinkas, samov\xc5\xa1e\xc4\x8den in negativen lik, ki v zameno za pozornost lahko drugim tudi pomaga, a s svojim opi\xc4\x8dnja\xc5\xa1kim spremljevalcem Idiamhom deluje kot indijanski tajni agent in pla\xc4\x8dani morilec,  v treh epizodah pa se pojavi tudi lepotica Lena Toshida, snobovska in razvajena aziatska h\xc4\x8di denarnega in naftnega mogotca, ki se z Jeremiahom zaplete v ljubezensko razmerje._NEWLINE_Med posameznimi epizodami praviloma ni mo\xc4\x8dne povezave, zato lahko vsako med njimi prebiramo posebej. Hermann sam opozarja, da ima rad nenavadne svetove in naravo, in da so sodobna mesta zanj iz umetni\xc5\xa1kega vidika preve\xc4\x8d dolgo\xc4\x8dasna, prehladna, sterilna, zato i\xc5\xa1\xc4\x8de zgodbe, ume\xc5\xa1\xc4\x8dene v zanimive, posebne kraje, kar povsem ustreza prikazom v Jeremiahu. Jeremiah kot nesentimentalen strip skozi futuristi\xc4\x8dno sceno razgalja te\xc5\xbeave sodobnega sveta: tako \xc5\xbee v prvi epizodi obravnava vpra\xc5\xa1anje upora proti ustrahovalnim oblastem. Serial obravnava tudi nere\xc5\xa1ena vpra\xc5\xa1anja glede odnosa med belci in \xc4\x8drnci, vpra\xc5\xa1anje Indijancev, probleme, povezane z rasizmom, su\xc5\xbeenjstvom, drogami, sektami, izsiljevanjem, korupcijo, umori, pedofilijo, smrtno kaznijo itd. V nekaterih epizodah se Hermann Huppen spusti v fantasti\xc4\x8dne zgodbe, za katere pa namenoma no\xc4\x8de ponujati razlage. Tako se v \xc4\x8detrti epizodi z naslovm Smrtonosni pogled pojavi Idiamh, mo\xc4\x8dno, gib\xc4\x8dno in zakrito opi\xc4\x8dnja\xc5\xa1ko bitje, katerega pogled lahko lomi veje ali pri \xc4\x8doveku povzro\xc4\x8di otopelost, V epizodi Pobesnele vode pa se pojavijo nenavadna z algami porasla mo\xc4\x8dvirska bitja, podobna ljudem.\n_START_SECTION_\nObjave\n_START_PARAGRAPH_\nKar se ti\xc4\x8de prvenstva so Hermannu Huppnu pogosto o\xc4\x8ditali, da je navdih za Jeremiahove avanture prekopiral iz avstralske filmske uspe\xc5\xa1nice Pobesneli Max, toda Huppen v svoj bran trdi, da je re\xc5\xbeiser George Miller svojega prvega Pobesnelega Maxa posnel leta 1979, sam pa da je svoj serial o Jeremiahu zasnoval \xc5\xbee leta 1977. Jeremiah je s strani kritikov v Evropi dobro sprejet, dosegel je kultni status in je tudi komercialno uspe\xc5\xa1en projekt. Kljub poskusom prodora na ameri\xc5\xa1ko tr\xc5\xbei\xc5\xa1\xc4\x8de slednji ni uspel zaradi druga\xc4\x8dnega okusa bralcev ameri\xc5\xa1kega stripa. Jeremiah je danes objavljen v mnogih jezikih. V sloven\xc5\xa1\xc4\x8dini so se pojavili prvi prevodi \xc5\xbee v Politikinem zabavniku v \xc4\x8dasu do 1989 (epizode No\xc4\x8d ujed, Usta, polna peska, Poskusni zaj\xc4\x8dek za ve\xc4\x8dnost), sedaj pa je prevedenih \xc5\xbee prvih devet epizod (in sicer v zbornikih - Integralih- po tri epizode), poleg tega pa tudi epizode od \xc5\xa1tevilke 27 do 32.\n_START_SECTION_\nTelevizijska nadaljevanka\n_START_PARAGRAPH_\nNa osnovi stripa je nastala ameri\xc5\xa1ka televizijska nadaljevanka Jeremiah. Toda ta nadaljevanka se v marsi\xc4\x8dem razlikuje od svoje stripovske predloge- zaradi temnopoltega ob\xc4\x8dinstva je vlogo Kurdyja zaigral temnopolti igralec Malcolm-Jamal Warner, pa tudi Luke Perry po videzu ni podoben stripovskem Jeremiahu. Ker je serija ameri\xc5\xa1ka, do propada ne prode zaradi nuklearne apokalipse, ki bi jo povzro\xc4\x8dili rasni nemiri v ZDA, ampak propad povzro\xc4\x8di smrtonosni virus, zaradi katerega je odraslo prebivalstvo pomrlo.'